তথ্য-প্রযুক্তি ও প্রতিরক্ষা ক্ষেত্রে ভারতকে স্বাবলম্বী করতে চান প্রধানমন্ত্রী নরেন্দ্র মোদী। সেই দায়িত্ব আইআইআইটি ও আইআইটির ছাত্রছাত্রীদের হাতে তুলে নেওয়ার আহ্বান জানালেন তিনি। আজ গুয়াহাটি আইআইটিতে ‘ইলেকট্রনিক্স অ্যান্ড আইসিটি অ্যাকাডেমি’র উদ্বোধন এবং ‘ট্রিপ্‌ল আইটি’র স্থায়ী ক্যাম্পাসের শিলান্যাস অনুষ্ঠানে এ কথা বলেন মোদী। তাঁর সঙ্গে ছিলেন কেন্দ্রীয় মানবসম্পদ উন্নয়নমন্ত্রী স্মৃতি ইরানি, উত্তর-পূর্ব উন্নয়নমন্ত্রী জিতেন্দ্র সিংহ, রাজ্যপাল পদ্মনাভ বালকৃষ্ণ আচার্য, অসমের মুখ্যমন্ত্রী তরুণ গগৈ, শিক্ষামন্ত্রী শরৎ বরকটকি। ছাত্রছাত্রীদের সামনে মোদী বলেন, ‘‘সিলিকন ভ্যালির ঠিকানাটাই শুধু বিদেশের। তার চেহারা কিন্তু ভারতীয়। বিশ্বের তাবড় সংস্থাগুলির সিইও-র আসনে বসেছেন ভারতীয়রাই। তথ্য-প্রযুক্তি ক্ষেত্রে আমরাই পৃথিবীর মেরুদণ্ড। বিশ্বের সবচেয়ে যুব দেশ ভারত। আমাদের যুব প্রজন্মকে তাই নিজেদের ন্যূনতম প্রয়োজনের সব কিছু নিজেদেরই তৈরি করতে হবে। তারপর আমরাই তা বাইরের দেশকে দেব।’’ ওই অনুষ্ঠানে কিছুটা হালকা মেজাজে গুয়াহাটির অটোরিকশার ভাড়ার সঙ্গে মঙ্গলযাত্রার তুলনা করে মোদী বলেন, ‘‘অসমে অটোয় উঠলে প্রতি কিলোমিটারে অন্তত ১০ টাকা দিতে হয়। সেখানে কিলোমিটারপ্রতি মাত্র ৭ টাকায় আমরা মঙ্গলের কক্ষপথে পৌঁছে গিয়েছি। তাও আবার প্রথম বারের চেষ্টায়। যেটা বিশ্বের অন্য কোনও দেশ পারেনি। তা হলে কেন ‘মেক ইন ইন্ডিয়া’র স্বপ্ন সফল হবে না!’’ মোদীর আহ্বান, ‘‘বিশ্বের সাইবার নিরাপত্তার ক্ষেত্রে নেতৃত্বের ভার তুলে নিন ভারতের তথ্য-প্রযুক্তি প্রতিষ্ঠানের ছাত্রছাত্রীরা। নিজেদের আত্মরক্ষার সরঞ্জাম নিজেরাই তৈরি করুন। আমদানি নয়, তথ্য-প্রযুক্তি এবং প্রতিরক্ষা প্রযুক্তি রফতানি করার জায়গায় দেশকে পৌঁছে দিতে চাই।’’ তিনি জানান, রাষ্ট্রপতি ভবনের স্কুলের অষ্টম-নবম শ্রেণির ছাত্রছাত্রীরা স্বচ্ছ ভারত অভিযান সফল করার জন্য এমন সব যন্ত্রের মডেল তৈরি করেছে যা তাঁকে চমকে দিয়েছে। তাঁর আশা, ভারতে লক্ষাধিক সমস্যা থাকলেও তা সমাধানের জন্য কোটি-কোটি যোগ্য মস্তিষ্ক রয়েছে। আইআইটি-র অনুষ্ঠানের আগে খানাপাড়ার জনসভায় মুখ্যমন্ত্রী-পুত্র তথা সাংসদ গৌরব গগৈকে ব্যঙ্গ করে মোদী বলেছিলেন— ‘‘মুখ্যমন্ত্রী শুধু নিজের ছেলের চাকরির ব্যবস্থা করেছেন।’’ আইআইটি-র অনুষ্ঠানে মোদীকে পাশে পেয়ে পাল্টা গগৈ বলেন, ‘‘অসম আন্দোলনের পর অনেক কষ্টে গুয়াহাটি আইআইটি পেয়েছে। রাজীব গাঁধী অসমকে আইআইটি উপহার দেন। ইউপিএ আমলে অসমে পেট্রলিয়াম বিশ্ববিদ্যালয়, এনআইডি, মহিলা বিশ্ববিদ্যালয় তৈরি করেছে। রাজ্যে যে সম্পদ রয়েছে আইআইটির ছাত্ররা তার প্রকৃত ব্যবহার করলে দেশের উন্নতি হবে।’’